C 355/8
SK
Úradný vestník Európskej únie
16.9.2022
7.2.
Príručky EÚ v súlade s článkom 9 nariadenia (ES) č. 852/2004 Niekoľko európskych odvetvových organizácií zainteresovaných strán vypracovalo príručky EÚ o správnej hygienickej praxi.
Zoznam týchto príručiek sa nachádza na adrese: https://ec.europa.eu/food/food/biological-safety/food-hygiene/guidanceplatform_en.
V niektorých prípadoch Európska komisia sama poskytla usmernenia špecifické pre dané odvetvie, najmä ak sú prevádzkovatelia potravinárskych podnikov často malé podniky: — Oznámenie Komisie o usmernení týkajúcom sa systému riadenia bezpečnosti potravín pre maloobchodný predaj potravín vrátane darovania potravín (18) (ďalej len „oznámenie Komisie o maloobchode“); — Oznámenie Komisie o usmernení k riešeniu mikrobiologických rizík týkajúcich sa ovocia a zeleniny v prvovýrobe pomocou správnej hygieny (19). 8.
ŠKOLENIE
Nad pracovníkmi prevádzkovateľov potravinárskych podnikov by sa mal vykonávať dohľad a primerane ich pracovnej činnosti by mali byť poučení a/alebo zaškolení vo veciach hygieny potravín a osoby, ktoré sú zodpovedné za vývoj a udržiavanie systému riadenia bezpečnosti potravín, by sa mali primerane vyškoliť v uplatňovaní postupov správnej hygienickej praxe, iných programov nevyhnutných požiadaviek a postupov založených na zásadách HACCP.
V rámci riadenia sa musí zabezpečiť, aby všetci pracovníci zúčastňujúci sa na príslušných procesoch preukázali dostatočné zručnosti a poznali identifikované nebezpečenstvá (pokiaľ nejaké existujú) a kritické body v procese výroby, skladovania, dopravy a/alebo distribúcie.
Okrem toho musia preukázať, že sú informovaní o nápravných opatreniach, preventívnych opatreniach, ako aj o postupoch monitorovania a dokumentácie uplatniteľných v podniku v súlade s kapitolou XII prílohy II k nariadeniu (ES) č. 852/2004.
Malo by sa rozlišovať medzi školením v oblasti hygieny vo všeobecnosti (všetci zamestnanci) a osobitným školením o HACCP.
Zamestnanci, ktorí monitorujú/riadia alebo overujú kritické kontrolné body (CCP), by mali byť vyškolení v oblasti postupov založených na zásadách HACCP, ktoré zodpovedajú ich úlohám (napríklad čašník/čašníčka potrebujú určitú úroveň školenia v oblasti hygieny, kuchár však potrebuje navyše školenie súvisiace s hygienickou prípravou potravín).
O prípadných opakovacích školeniach a ich periodicite by sa malo rozhodovať podľa potrieb prevádzkarne a preukázaných zručností.
Informačné materiály o školeniach pre prevádzkovateľov potravinárskych podnikov by mali vypracúvať organizácie zainteresovaných strán z jednotlivých potravinárskych odvetví.
Školenie uvedené v kapitole XII prílohy II k nariadeniu (ES) č. 852/2004 treba chápať v širšom kontexte.
Vhodné školenie teda nemusí znamenať účasť na formálnych kurzoch odbornej prípravy.
Zručnosti a znalosti je možné získať aj vďaka prístupu k odborným informáciám alebo poradenstvu profesijných organizácií alebo príslušných orgánov, vhodnému školeniu na pracovisku/internému školeniu, príručkám osvedčených postupov atď.
Školenie pracovníkov potravinárskych podnikov v oblasti správnej hygienickej praxe, iných programov nevyhnutných požiadaviek a HACCP by malo zodpovedať druhu a veľkosti potravinárskeho podniku a mali by sa v ňom zohľadňovať špecifické riziká súvisiace s povahou činnosti.
Dôležitosť školenia sa zvýšila vďaka zavedeniu (povinnej) požiadavky na kultúru bezpečnosti potravín v nariadení (ES) č. 852/2004 v marci 2021.
Školenie bude často najdôležitejším nástrojom na dosiahnutie dobrej kultúry bezpečnosti potravín alebo bude slúžiť ako nápravné opatrenie v prípade, že sa pri hodnotení rozsahu kultúry bezpečnosti potravín zistia nedostatky (pozri prílohu I, oddiel 4.14).
Ako už bolo uvedené v predchádzajúcich odsekoch, v prípade potreby môže príslušný orgán pomáhať pri príprave školení, najmä v odvetviach, ktoré nie sú dobre organizované alebo ktoré sú nedostatočne informované.
Ako môže takáto pomoc vyzerať, sa podrobne uvádza v dokumente FAO/WHO guidance to governments on the application of HACCP in small and/or less-developed food businesses (20) (Usmernenie FAO/WHO pre vlády štátov o uplatňovaní zásad HACCP v malých a/alebo menej rozvinutých potravinárskych podnikoch).
(18) Ú. v.
EÚ C 199, 12.6.2020, s. 1.
(19) Ú. v.
EÚ C 163, 23.5.2017, s. 1.
(20) http://www.fao.org/docrep/009/a0799e/a0799e00.HTM.